เช็คหุ้นเด่นรับเต็มเศรษฐกิจฟื้นตัว
เมื่อวันที่ 22 มี.ค. 2561 ดัชนีตลาดหลักทรัพย์ฯ ช่วงระหว่างวันสามารถเคลื่อนไหวในแดนบวกแต่ไปได้ไม่ไกลมากนัก แล้วที่สุดก็ปรับตัวลงมาปิด 1,798.55 จุด ลบไป 2.88 จุด มูลค่าการซื้อขาย 5.04 หมื่นล้านบาท
23 มี.ค. 2561

เส้นทางนักลงทุน
เมื่อวันที่ 22 มี.ค. 2561 ดัชนีตลาดหลักทรัพย์ฯ ช่วงระหว่างวันสามารถเคลื่อนไหวในแดนบวกแต่ไปได้ไม่ไกลมากนัก แล้วที่สุดก็ปรับตัวลงมาปิด 1,798.55 จุด ลบไป 2.88 จุด มูลค่าการซื้อขาย 5.04 หมื่นล้านบาท
ถือว่าเป็นไปตามที่หลายฝ่ายคาดการณ์ไว้ เพราะยังเจอแรงกดดัน Sell on fact หลังผลการประชุมธนาคารกลางสหรัฐเป็นไปตามตลาดคาดการณ์ โดยมีมติขึ้นอัตราดอกเบี้ย 0.25% ส่งผลให้อัตราดอกเบี้ยนโยบายปัจจุบันอยู่ที่ระดับ 1.50-1.75%
นอกจากนี้ที่ประชุมส่วนใหญ่ยังคงมีมติเห็นชอบให้ปรับอัตราดอกเบี้ยปีนี้ เพียง 3 ครั้ง โดยเฟดระบุว่าแนวโน้มเศรษฐกิจสหรัฐฯได้แข็งขึ้นในช่วงหลายเดือนที่ผ่านมาและคาดว่าเงินเฟ้อจะปรับตัวขึ้นในระยะถัดไป ทั้งนี้ทำให้มีการปรับคาดการณ์อัตราการเติบโตของเศรษฐกิจที่ระดับ 2.7% จากเดิมคาดไว้ที่ 2.5%
ด้านปัจจัยในประเทศตัวเลขส่งออกเดือนกุมภาพันธ์ 2561 ยังคงไปได้สวยเติบโตถึง 10.3% จากงวดเดียวกันของปีก่อน และสูงกว่าตลาดคาดที่ 9.2% ขณะที่การนำเข้าเติบโต 16% จากงวดเดียวกันของปีก่อนใกล้เคียงตลาดคาด
สำหรับเชิงกลยุทธ์การลงทุนปัจจัยกดดันบรรยากาศการลงทุนจากเฟดผ่อนคลายลงไปทันทีจากเดิมที่ตลาดกังวลว่าอาจจะปรับขึ้นดอกเบี้ยถึง 4 ครั้งในปีนี้ประกอบกับเศรษฐกิจไทยยังขยายตัวได้ดี
ปรากฏการณ์ดังกล่าวคาดว่าหลังจากนี้จะได้เห็นการกลับมาเคลื่อนไหวที่ดีขึ้นของดัชนี แนะนำกลุ่มได้ประโยชน์จากเศรษฐกิจฟื้นตัว
ด้วยหุ้นที่ปรากฏอยู่ข้างต้นคาดว่าได้ประโยชน์จากเศรษฐกิจฟื้นตัว ทางด้านบล.คันทรี่ กรุ๊ป ให้ AH และ CPALL เป็น Stock Pick ในกลุ่ม
สำหรับ AH (แนะนำ “ซื้อ” มูลค่าเหมาะสม 45 บาท) ปรับประมาณการรายได้และกำไรสุทธิปี 2561 ขึ้นเล็กน้อยเป็น 1.6 หมื่นล้านบาท (เพิ่มขึ้น 3% จากงวดเดียวกันของปีก่อน) และ 1.2 พันล้านบาท (เพิ่มขึ้น 5% จากงวดเดียวกันของปีก่อน) ตามลำดับโดยมองว่ารายได้ยังเติบโตได้ดีตามภาวะอุตสาหกรรมที่คาดว่าจะเติบโตได้ประมาณ 1-2% รวมกับการควบคุมต้นทุนอย่างเข้มงวดที่หนุนกำไรขั้นต้นเพิ่มขึ้นเป็น 6.4% จาก 6.3% ในปี 2560 นอกจากนี้บริษัทยังมีแผนที่จะมองหาการลงทุนเพิ่มเติมล่าสุดมีญี่ปุ่นเป็นเป้าหมายในการลงทุนถัดไป
ส่วน CPALL (แนะนำ “ซื้อ” มูลค่าเหมาะสม 90 บาท) คาดกำไรสุทธิปี 2561 เติบโต 17% จากงวดเดียวกันของปีก่อน ที่ 2.3 หมื่นล้านบาท จากการฟื้นตัวของเศรษฐกิจภายในประเทศจะหนุนการเติบโตของ SSSG ขณะที่การเข้าประชุมกับผู้บริหารยังคงได้ข้อมูลเชิงบวก กล่าวคือแผนกำหนดเปิดสาขายังคงเดิมคือไม่น้อยกว่าปีละ 700 สาขา เพื่อให้มีสาขาครบ 1.3 หมื่นสาขาในปี 2564 จากปัจจุบันมีอยู่ที่ 1.04 หมื่นสาขา และยังปรับปรุงแนวคิดให้บริการเดิมภายใต้ “อิ่มสะดวก” เป็น “ผู้ให้บริการ” ที่เน้นบริการอื่นๆ นอกเหนือด้านอาหารมากขึ้น
บริษัทที่นำเสนอเป็นตัวอย่างที่คาดว่าหากเศรษฐกิจฟื้นตัวก็จะก่อให้เกิดการบริโภคเพิ่มขึ้นซึ่งทำให้เกิดผลบวกต่อบริษัทดังกล่าวนั่นเอง!!